যুগ পরম্পরায় ন্যায় ও সত্যের জন্যে সংগ্রাম করে যে জীবন উৎসর্গ করে, নব জীবনের সংগীত রচনার ভার যাদের উপর নির্ভর করে তারা আমাদের গর্বের যুব সমাজ। যারা অসাধারণ সুন্দরের পূজারী, অসাধ্য সাধনের কারিগর তারা আমাদের তরুণ প্রজন্ম। যেখানে প্রতিকারহীন মানবতা বার বার অশ্রু ঝরিয়ে বোবা কান্নায় মুষড়ে পড়ে, সেখানে মন যাদের বিশ্বাসে ভরপুর, যাদের কাঁধে ভবিষ্যতের রঙিন স্বপ্ন, যারা অন্যায়ের কাছে মাথা নত করে না, পুরাতনকে ভেঙে চুরে নতুন কিছু করতে চায় সেই তরুণরা জীর্ণ জাতির বুকে আশার আলো জাগায়। পুরাতনকে পেছনে ফেলে তারা মেতে উঠে সৃষ্টি সুখের উল্লাসে। রাত কিংবা দিন, মরু বা সাগর কোনো কিছুই যাদের কাছে প্রতিবন্ধক হয়ে উঠে না, ভরা যৌবন তাদেরকে নিয়ে যায় সমস্ত ভয়ঙ্করকে অতিক্রম করে এক সুন্দরের কাছে। দেশ কালকে তারা তুচ্ছ করে শুধু সৃষ্টির জয়গান গেয়ে যায়। এরাই দেশের প্রাণ। এ যুবসমাজকে সঠিক পথে পরিচালিত করতে পারলে একটি দেশের চেহারা তারা রাতারাতি পাল্টে দিতে পারে। কিন্তু দুর্ভাগ্যজনক হলো এ যুব সমাজ আজ সর্বনাশা মাদকের করাল গ্রাসে বিলীন হতে বসেছে।